सुप्रीम कोर्ट ने महाराष्ट्र विधानसभा स्पीकर को नोटिस दिया; 2 हफ्ते में जवाब मांगा
Maharashtra Shiv Sena MLA Disqualification  सुप्रीम कोर्ट ने शुक्रवार को महाराष्ट्र विधानसभा स्पीकर राहुल नार्वेकर को नोटिस जारी किया है। शिवसेना (उद्धव ठाकरे गुट) के सांसद सुनील प्रभु ने उनके खिलाफ याचिका दायर की थी।
सुप्रीम कोर्ट ने शुक्रवार को महाराष्ट्र विधानसभा स्पीकर राहुल नार्वेकर को नोटिस जारी किया। शिवसेना (उद्धव ठाकरे गुट) के सांसद सुनील प्रभु ने उनके खिलाफ 23 जून 2022 को याचिका दायर की थी।
याचिका में उन्होंने एकनाथ शिंदे के नेतृत्व वाले 16 बागी विधायकों के खिलाफ लंबित अयोग्यता मामले पर जल्द फैसला लेने के लिए महाराष्ट्र विधानसभा स्पीकर को निर्देश देने की मांग की थी।
दरअसल, जून, 2022 में महाराष्ट्र के मौजूदा मुख्यमंत्री शिंदे की अगुवाई में शिवसेना के कई विधायकों ने पार्टी से अलग होकर राज्य में भाजपा के साथ मिलकर सरकार बनाई थी। इस साल 11 मई को सुप्रीम कोर्ट ने शिंदे सरकार को राहत देते हुए उद्धव सरकार का इस्तीफा रद्द करने से इनकार कर दिया था।
कोर्ट ने शिवसेना के 16 बागी विधायकों की सदस्यता पर फैसला स्पीकर पर छोड़ दिया था। मामले की सुनवाई करते हुए चीफ जस्टिस ऑफ इंडिया डी वाई चंद्रचूड़, जस्टिस पी एस नरसिम्हा और मनोज मिश्रा की पीठ ने विधानसभा अध्यक्ष के कार्यालय को इस संबंध में नोटिस जारी कर दो हफ्ते में जवाब देने को कहा है।
याचिकाकर्ता ने कहा- विधानसभा अध्यक्ष जानबूझकर देरी कर रहे
प्रभु ने याचिका में कहा है कि विधानसभा स्पीकर सुप्रीम कोर्ट के 11 मई के दिए गए फैसले के बाद भी ‌अयोग्यता याचिका पर फैसला करने में देरी कर रहे हैं। याचिकाकर्ता की ओर से अधिवक्ता देवदत्त कामत ने सुप्रीम कोर्ट को बताया कि पार्टी से बगावत करने वाले विधायकों को अयोग्य ठहराने के लिए दाखिल याचिकाओं पर विधानसभा अध्यक्ष जानबूझकर देरी कर रहे हैं।
शिंदे ने अयोग्यता के आरोप को बताया था गलत
पिछले साल सुनवाई के दौरान एकनाथ श‍िंदे ने कहा था क‍ि हमारे ऊपर अयोग्‍यता का आरोप गलत लगाया गया है। हम अभी भी श‍िवसैनिक हैं।
उधर, सुप्रीम कोर्ट में उद्धव ठाकरे गुट की ओर से वकील कपिल सिब्बल ने कहा था कि शिंदे गुट में जाने वाले विधायक संविधान की 10वीं अनुसूची के तहत अयोग्यता से तभी बच सकते हैं, अगर वो अलग हुए गुट का किसी अन्य पार्टी में विलय कर देते हैं। उन्होंने कहा था कि उनके बचाव का कोई दूसरा रास्ता नहीं है।
पिछले साल एकनाथ शिंदे ने शिवसेना के 40 बागी विधायकों के साथ सरकार बनाई थी
पिछले साल जून महीने में एकनाथ शिंदे ने उद्धव ठाकरे के नेतृत्व के खिलाफ बगावत का बिगुल फूंका था, जिस वजह से महाविकास अघाडी (MVA) सरकार गिर गई थी। एमवीए सरकार में शिवसेना, कांग्रेस और राष्ट्रवादी कांग्रेस पार्टी (NCP) शामिल थी।
शिंदे के विद्रोह के बाद शिवसेना में विभाजन हो गया। जिसके बाद एकनाथ शिंदे ने शिवसेना के 40 विधायकों (बागी) के समर्थन से बीजेपी के साथ मिलकर महाराष्ट्र में सरकार बनाई और खुद मुख्यमंत्री बने और बीजेपी नेता देवेंद्र फडणवीस उपमुख्यमंत्री बने।
महाराष्ट्र में बागी विधायकों की आयोग्यता से संबंधित मामले से जुड़ी ये खबरें भी पढ़ें...
जीतकर भी हार गए उद्धव ठाकरे, सुप्रीम कोर्ट में 5 में से 4 बाजियां जीते; फिर भी नहीं मिलेगी सत्ता
महाराष्ट्र की सत्ता शिंदे के पास रहेगी या उद्धव के पास लौटेगी, सुप्रीम कोर्ट ने ये विवाद निपटा दिया। CJI डीवाई चंद्रचूड़ वाली 5 जजों की संविधान पीठ ने फैसला सुना दिया कि शिंदे सीएम बने रहेंगे। कोर्ट ने कहा कि उद्धव ठाकरे फ्लोर टेस्ट से पहले इस्तीफा न देते, तो उनकी सरकार को बहाल कर सकते थे। पूरी खबर पढ़ें...
अजित का दावा- नहीं गिरेगी शिंदे सरकार, बोले- 16 विधायकों के अयोग्य होने के बाद भी शिंदे के पास बहुमत
NCP नेता अजित पवार ने दावा किया है कि अगर शिवसेना शिंदे गुट के 16 विधायक अयोग्य होते हैं तो भी राज्य सरकार पर कोई असर नहीं पड़ेगा। शिंदे और फडणवीस की सरकार नहीं गिरेगी। सरकार को कोई खतरा नहीं है। पूरी खबर पढ़ें...